En af de mest spændende elbiler, der kommer på markedet i år, bliver nu sat til salg for bare 299.000 kroner - norske altså.

Det drejer sig om Opels Ampera-e, som er den europæiske udgave af GM’s Chevrolet Bolt.

Antallet af biler, der ruller ud fra fabriksgulvet, er stadig temmelig begrænset. Opel har derfor været nødt til at prioritere, hvor de vil sende de første eksemplarer hen.

Læs også: To ud af tre danskere vil fjerne afgifter på elbiler

Valget er naturligvis faldet på det land i Europa, hvor elbilerne har fået den bedste behandling: Norge. Her bliver elbiler hverken pålagt registreringsafgift eller moms, den årlige vejafgift er lav, og det er gratis at køre på betalingsveje og benytte visse færgestrækninger. Det er også gratis at parkere i byer og tilladt at køre med elbiler i busbaner.

Opels Ampera-e kommer nu til salg i Norge. Danmark er slet ikke med på listen over lande, hvor de første modeller kommer til salg. Illustration: Opel

Prisen er sat, så Ampera-e er lidt dyrere end en BMW i3 (267.500 NOK) og en del mere end en Nissan Leaf (204.990 NOK). Men så får man også 60 kWh batteri med en rækkevidde på helt op til 500 km. Det er det nok de færreste, der kan opnå, men ifølge WLTP (Worldwide Harmonized Light-Duty Vehicles Test Procedure) skulle det være muligt at nå 380 km uden problemer.

Danmark slet ikke med på listen

Men danskerne må som sagt se langt efter den nye model. De næste lande på listen er Tyskland, Holland, Frankrig og Schweiz.

I en pressemeddelelse fra Opel siger Peter Christian Küspert, der er Group Vice President Sales & Aftersales, at man har valgt de første lande efter, om de har vist ambitioner til at gå foran på elbil-området, men tilføjet, at man er fleksible og kan tilføje lande eller ændre rækkefølgen med kort varsel, hvis andre lande bliver attraktive med en ændret politik i forhold til elbiler.

Læs også: Elbiler driver ekstrem udvikling af batterier

Måske er det en slet skjult hentydning til Danmark. De politiske signaler fra Christiansborg tyder dog ikke på, at Danmark bliver et land med ambitioner om at flytte længere op på listen lige med det samme. Den 1. januar i år steg registreringsafgiften fra 20 til 40 procent af det, som en benzinbil betaler i dag. I 2020 vil afgiften være fuld implementeret.

Først fra 2018 forventer Opel, at produktionskapaciteten er kommet så højt op på fabrikken i Michigan, USA, at de fleste andre lande i Europa vil kunne tilbyde en Ampera-e i begrænsede mængder.